Борис Пастернак
Пирове

Превод от руски: Кирил Кадийски, —

chitanka.info

Аз пия горестта на туберози, пия

небето есенно, измамната ти страст.

Скръбта на нощи и кръчмарска олелия,

на строфи стенещи тъгата пия аз.

Изчадия с талант — в ръцете с пълни чаши.

Зарад парчето хляб не влизаме в борби.

Тревожи нощен вой наздравиците наши,

които и не ще се сбъднат може би.

Наследственост и смърт все с нас ще се наместят.

А призори пламти високият листак

и — мишка — рови из долапа анапестът,

и Пепеляшка се облича в дрипи пак.

Целувка детска е стихът, невинна ласка,

пометен — подът, ни трошица в този дом.

И Пепеляшка в дни охолни е в каляска,

а щом е без петак — то може и пешком.

1913–1928

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.